**ELŐTERJESZTÉS**

**Szombathely Megyei Jogú Város Közgyűlésének 2023. január 26-i ülésére**

**Javaslat a Károly Róbert utca felújításával kapcsolatos döntés meghozatalára**

Az „1612/2016 (XI.8.) Korm. határozat a Terület- és Településfejlesztési Operatív Program keretében megvalósuló integrált területi programok jóváhagyásáról” foglaltak értelmében, Szombathely Megyei Jogú Város Integrált Területi programja alapján támogatásban részesített projektek többsége megvalósításra került. A még nem lezárt, megvalósítás alatt levő projektek zömében a kivitelezési és egyéb, a megvalósításhoz szükséges szerződések megkötésre, a szerződésekkel lekötött összegek túlnyomó része - a maradványértékeket is figyelembe véve, a pillanatnyi státusz állapotok alapján - elszámolásra kerültek, azokat a Közreműködő Szervezet már jóváhagyta vagy elbírálás alatt van, s minden érintett fejlesztés valós időterv alapján még ebben a költségvetési ciklusban megvalósításra kerül.

Szombathely Megyei Jogú Város Önkormányzata és városvezetése mindent elkövet annak érdekében, hogy a rendelkezésre álló TOP forráskeretet maximális hatékonysággal felhasználhassa, ezért az elmúlt években a Savaria Városfejlesztési Nonprofit Kft. aktív közreműködésével folyamatos egyeztetéseket folytatott a forráskeretet kezelő TOP Irányító Hatósággal és a Közreműködő Szervezetként eljáró Magyar Államkincstárral. Munkánknak köszönhetően az elmúlt időszakban a vásárcsarnok és az új bölcsőde projektek kapcsán sikeresen folyamodtunk többlettámogatásért. De jól mutatja elkötelezettségünket és erőfeszítéseink hatékonyságát a fejlesztéspolitikai célok megvalósítása és az ezzel összefüggő források megfelelő felhasználása iránt, hogy az Irányító Hatóság tájékoztatása alapján Önkormányzatunk forráslehívás szempontjából a hasonló nagyságú városok élmezőnyébe tartozik.

A Savaria Városfejlesztési Nonprofit Kft. által a TOP IH-val lefolytatott több hónapos, forrásösszetétellel kapcsolatos, valamint számításmódszertani egyeztetés után az Önkormányzatunk részére az eredeti keretösszegből még rendelkezésre álló forrás összege az Irányító Hatóság részéről 2022. decemberében elfogadásra és megerősítésre került: a 2014-2020 közötti Terület- és Településfejlesztési Operatív Programból várhatóan 162 millió Ft szabadon felhasználható ERFA forrás áll még Szombathely MJV rendelkezésére. Tekintettel arra, hogy Önkormányzatunk részére 2014-2020-as TOP forrású pályázat már nem elérhető, új pályázati felhívás megjelenése pedig ezen pályázati konstrukció keretében már nem várható, ezért a forrásvesztés elkerülése érdekében a Savaria Városfejlesztési Nonprofit Kft. újabb egyeztetéseket folytatott a TOP Irányító Hatósággal és a Magyar Államkincstárral, mely során kezdeményezte egy még folyamatban lévő projekt kiterjesztését, új projektelem beemelésével. Az egyeztetések alapján a maradvány sikeres felhasználása érdekében lehetségesnek tűnik egy olyan projekt meghatározása, amelynek az elindításához a tervek rendelkezésre állnak és határidőben, azaz legkésőbb 2023. december 30. napjáig a projekt sikeresen és eredményesen lezárható.

A fentiekben részletezett keretmaradvány felhasználására Savaria Városfejlesztési Nonprofit Kft. javaslatára az IH felé a TOP-6.1.5-SH1-2019-00002 számú „A Ferenczy utca hiányzó szakaszának kiépítése Szombathelyen” című projekt került nevesítésre és megjelölésre, melynek keretében a műszaki tartalom kibővítésével a még rendelkezésre álló forrásmaradvány felhasználható, mivel a megvalósítani kívánt többlet műszaki tartalom (a Károly Róbert utca felújítása) illeszkedik ezen folyamatban levő projekt Pályázati felhívásának előírásaihoz.

A TOP-6.1.5-15-SH1-2019-00002 sz., „A Ferenczy utca hiányzó szakaszának kiépítése” c. projekt megvalósítására 2020.04.06-án kötött szerződést Szombathely Megyei Jogú Város Önkormányzata. Az eredetileg vállalt és a hatályos Támogatási Szerződésben rögzített projekttartalom teljes egészében, valamennyi vállalt monitoring mutató és indikátor teljesítésével megvalósul. Jelenleg 90%-os készültségi fok felett áll a kivitelezés, várhatóan 2023. február elején, a kivitelezői szerződésben rögzített teljesítési véghatáridő előtt a kivitelező benyújtja készre jelentését és elindulhat a projekt műszaki átadás-átvételi eljárása. Szombathely Megyei Jogú Város Önkormányzata ezen projekt műszaki tartalom módosítását szeretné kezdeményezni többlet műszaki tartalom megvalósításával, a fő beruházási helyszín közelében elhelyezkedő Károly Róbert útszakasz felújításával. A projekt fő céljának a módosítani kívánt új többlet-tartalom is megfelel: a beavatkozás tárgya önkormányzati tulajdonú út felújítása annak érdekében, hogy a Szombathely város gazdasági területei megközelíthetőek legyenek a vállalkozások és a munkavállalók számára, közvetve és közvetlenül hozzájárulnak a foglalkoztatás növeléséhez, a foglalkoztatottság megtartásához, a munkaerő mobilitás feltételeinek javításához. A megvalósítani kívánt többlet műszaki tartalom, azaz a Károly Róbert utca felújítása megfelel a Pályázati Felhívásban előírt műszaki-szakmai feltételeknek, illeszkedik a folyamatban levő projekthez, az operatív programhoz, a műszaki leírás kivitelezési szinten kidolgozott, a kivitelei terv rendelkezésre áll, az újonnan bevonandó útszakasz tulajdonviszonyai rendezettek.

A projekt megvalósításához szükséges a feltételes közbeszerzési eljárás elindítása, valamint a TOP-6.1.5-SH1-2019-00002 számú projekt támogatói okirata módosításának kezdeményezése.

Javaslom, hogy a Tisztelt Közgyűlés támogassa, hogy a TOP-6.1.5-SH1-2019-00002 számú projektbe a Károly Róbert utca útburkolatának felújítása bevonásra kerüljön, egyúttal hatalmazzon fel arra, hogy a támogatói okirat módosítása érdekében szükséges intézkedéseket megtegyem, továbbá, hogy a feltételes közbeszerzési eljárás kiírásra kerüljön azzal, hogy az eljárás akkor zárható le, amennyiben a TOP-os forrás rendelkezésre áll.

Kérem a Tisztelt Közgyűlést, hogy az előterjesztésben foglaltakat megtárgyalni, és a határozati javaslatot elfogadni szíveskedjék.

**Szombathely, 2023. január 19.**

**/: Dr. Nemény András :/**

**Határozati javaslat**

**…./2023. (I.26.) Kgy. számú határozat**

Szombathely Megyei Jogú Város Közgyűlése támogatja, hogy a TOP-6.1.5-SH1-2019-00002 számú „A Ferenczy utca hiányzó szakaszának kiépítése Szombathelyen” c. projektbe a Károly Róbert utca útburkolatának felújítása bevonásra kerüljön.

A Közgyűlés felhatalmazza a polgármestert, hogy a támogatói okirat módosítása érdekében szükséges intézkedéseket megtegye, továbbá, hogy a feltételes közbeszerzési eljárás kiírásra kerüljön azzal, hogy az eljárás akkor zárható le, amennyiben a TOP-os forrás rendelkezésre áll.

**Felelős:** Dr. Nemény András polgármester

Dr. Horváth Attila alpolgármester

Dr. Károlyi Ákos jegyző

(A végrehajtásért felelős:

Nagyné dr. Gats Andrea, a Jogi és Képviselői Osztály vezetője

Kalmár Ervin, a Városüzemeltetési Osztály vezetője,

Stéger Gábor, a Közgazdasági és Adó Osztály vezetője)

**Határidő:** azonnal